dh-unibe/image-text_koenigsfelden-charters-post-1500 huggingface dataset:
Wir, Albrecht und Leupolt, gepruͤder, von gots gnaden hertzogen ze Oͤsterˀ, ze Steyr, ze Kernden und ze Krayn, heˀren auf der Wynndischen Marich und ze Portnaw,
grafen ze Habspurch, ze Tyrol, ze Phirtt und ze Kyburch, margrafen ze Purgow, und lantgrafen in Elsazzen, ✳ bechennen und tuͦn chunt offenlich mit disem brief, ✳
wie das sei, daz wir vˀnomen haben, daz hie vor die durleûchtig, hochgeborn furstinn, unser liebe pêsel, seligˀ gedechtnûzze, frow Agnes, weilnt kuniginne ze Ungˀn,
bey irͤn lebenden zeiten ✳ mainte und schuͤffe ✳ und ouch mit briefen ✳ und worten geordent ✳ und geschikchet hette, ✳ daz man nach irˀ hinschidung von diser welte ir haus
und das gesezze ze Kungsvelt, dar inne si wonhaft gewesen ist, nider brechen soͤlte, ✳ so sein wir doch von erbern hˀren, unsers geswornen rates, den die gelegenhait daselbs
wol kunt ist, undˀweiset, ✳ daz die erwirdigen, ✳ geistlichen, unser getˀwen, andechtigen, die aͤbtissinn und die klosterfrawen daselbs ze Kùngsveld, ✳ desselben gesezzes hauses und
hofes, ✳ zuͦ dem invange irs alten und gewonlichen klosters umb ir rechte notdurft ✳ wol bedurffen ze siechhusern, werchhusern und andˀr irˀ wonung und behaltnuzze,
davon nicht fuͦglich noch zimlich were dasselb gesezze und das erber nutzlich gemach nider zelegenn und ze vˀlierenn, und darumb nach guͦtem rate unsrˀ hˀren und
unsers rates, die do ze male bey uns waren, ✳ haben wir durch got lautterlich, ✳ und durch unserselbs und unsrˀ vordern selen hailes willen, ✳ das egen̄ haus und gesêzze, gelegn̄
bey dem vorgen̄ gotzhause ze Kùngsvelt, zwischent den zwain kloͤstern der minren pruͤdnˀ, Sand Franciscen ordens, und der klosterfrawen, sand Claren ordens, da guͤtiger
gedêchtnûzz die egen̄ fraw Agnes, weilnt kùniginn ze Ungˀn, ✳ unser liebe pêsel, inne wonhaft waz, ✳ mit dem hof und mit aller zuͦgehoͤrung, gegeben freylich und lediklich,
und geben ouch wizzentlich mit disem brief fûr uns und unser erben, ✳ in wise und form ✳ ainer ewigˀ, unwiderruͦflicher gabe, ✳ die man nennet ✳ ein gabe under den lebenden,
der êptissinn und dem convent des egen̄ klosters zuͦ irselbs, irˀ nachkomen und irs klosters handen, eweklich ane alle geverd ✳ und gunnen und erlauben in ouch, ✳ daz ✳ si ✳
dasselb haus und gesêzze mit dem hof und mit aller zuͦgehoͤrung zuͦ irm kloster invahen, ✳ innehaben und niezzen ✳ eweklich mit willem rechte und mit allen gemechen,
ane allermenliches widˀred und hindernûzz, ✳ und daz so die kilchtùr, die da get ✳ von dem chore in dasselb gesêzze, vˀmawren sullen, und ouch also vˀmawret eweklich beleibn̄
lazzen, ane allez gevˀde. mit urchund ditz briefs, besigeltem mit unsern insigeln, ✳ geben ze Wienn, an sand Pauls tag, alz er bechert warde, ✳ nach Krists gebûrd drewzehnhundert jar, darnach in dem sechs und sechtzigistem jar.
1366 VI 30 . F. Königsfelden
0332 a
Kònigsfelden .
1366
Nͦ. 765 .
hertzog Albrecht hatt geordnet ✳ das man der kùngin
hùsz ✳ nach irem tod nit soͤll zerprechenn ✳ wie sy
das by irem leben geordnet hat
1366 Jan 25 . Wien .
1366 .
Pauli bekehrùng
✳
K
A 23 ✳
wie man unsz₎ gnedigˀ froͧwen hus man
solt han nidˀ geleit
herzog Allbrecht herzog
Lùpold₎ fryheit xx